Għeżież kollegi, Bħalma ġara għaxart ijiem ilu, il-Kunsill Ewropew tagħna tal-Ħamis u l-Ġimgħa, inkluża l-laqgħa tagħna mal-Prim Ministru tat-Turkija, ser ikun iddominat mill-kriżi tal-migrazzjoni. Meta ltqajna fis-7 ta' Marzu, irċevejna l-proposta l-ġdida mit-Turkija dwar kif nistgħu nkomplu nsaħħu l-kooperazzjoni tagħna tard wisq biex setgħet tittieħed deċiżjoni komuni. Minflok, intom tajtuni l-mandat biex inħejji ftehim abbażi ta' għadd ta' prinċipji deskritti fid-dikjarazzjoni tagħna. L-objettiv huwa ċar: ftehim aċċettabbli għat-28 Stat Membru kollha kif ukoll għas-sħab tagħna Torok. Il-ħidma miexja 'l quddiem iżda għad fadal ħafna x'isir. Tlabt lill-persunal tiegħi biex illum jippreżenta l-ewwel abbozz sħiħ ta' Dikjarazzjoni konġunta bejn l-UE u t-Turkija lill-ambaxxaturi tagħkom ħalli nimxu 'l quddiem fid-diskussjonijiet tagħna dwar kif nistgħu nindirizzaw il-kwistjonijiet li tqajmu fil-laqgħa tagħna tal-ġimgħa l-oħra. Il-katalogu ta' kwistjonijiet li jridu jiġu solvuti qabel ma nistgħu nikkonkludu ftehim huwa twil. Prijorità assoluta hija li jiġi żgurat li d-deċiżjonijiet tagħna jirrispettaw kemm id-dritt tal-UE kif ukoll id-dritt internazzjonali. Għandna wkoll neżaminaw kif jista' jiġi prevenut il-ftuħ ta' rotot ġodda bil-baħar jew bl-art għall-migrazzjoni irregolari mit-Turkija lejn l-UE. U għandna nkunu lesti biex ngħinu lill-Greċja fl-implimentazzjoni prattika tal-mekkaniżmu l-ġdid ta' ritorn, permezz tal-Uffiċċju Ewropew ta' Appoġġ fil-qasam tal-Asil u, jekk ikun meħtieġ, permezz ta' assistenza diretta mill-Istati Membri. Prijorità oħra hija li naraw kif nistgħu nħaffu l-iżborż tat-EUR 3 biljun inizjali lis-Sirjani taħt protezzjoni temporanja fit-Turkija kif ukoll li niddiskutu l-modalitajiet għar-risistemazzjoni volontarja. Biex inħejji l-laqgħa tagħna, ilbieraħ kelli taħditiet intensivi f'Nikosija u f'Ankara. Fil-każ tal-proċess tal-adeżjoni, ninsab konvint li jeħtieġ li nsibu mezz biex nużaw il-proċess li nerġgħu nagħtu ħajja lir-relazzjonijiet bejn l-UE u t-Turkija, li jmur ferm lil hinn mill-migrazzjoni, sabiex dan il-proċess isir ukoll opportunità ta' appoġġ għat-taħditiet ta' soluzzjoni f'Ċipru. Nistgħu nimxu 'l quddiem f'dan il-qasam, biss jekk dan huwa possibbli. Ippermettuli nagħlaq bi ftit kummenti dwar is-sekwenza tal-attivitajiet. Il-Ħamis, ser nibdew fl-16:00 bl-iskambju ta' fehmiet tradizzjonali mal-President tal-Parlament Ewropew, segwit mir-ritratt tal-grupp. Bħal ma jsir is-soltu fir-Rebbiegħa, is-sessjoni ta' ħidma tagħna ta' wara nofsinhar ser tibda b'diskussjoni dwar is-sitwazzjoni ekonomika, l-implimentazzjoni tar-riformi strutturali mwettqa mill-Istati Membri u l-iffissar tal-prijoritajiet għas-Semestru Ewropew. Il-President tal-Bank Ċentrali Ewropew ser jingħaqad magħna għal dik id-diskussjoni. Ser nadottaw il-konklużjonijiet dwar din il-parti tal-aġenda tagħna fit-tmiem tad-diskussjoni. Nixtieq ukoll nuża din is-sessjoni ta' ħidma biex naqblu dwar il-konklużjonijiet tagħna dwar it-tibdil fil-klima u s-sigurtà tal-enerġija. Matul l-ikla ta' ħidma tagħna, ser ikollna dibattitu komprensiv dwar il-migrazzjoni u r-relazzjonijiet bejn l-UE u t-Turkija. Apparti mill-qbil fuq pożizzjoni komuni dwar ftehim bejn l-UE u t-Turkija, jeħtieġ ukoll li nieħdu kont tas-sitwazzjoni tul ir-rotta tal-Balkani tal-Punent wara id-deċiżjoni komuni tagħna tal-ġimgħa li għaddiet biex inwaqqfu l-flussi irregolari kif ukoll l-isforzi tagħna biex inżidu bil-kbir l-appoġġ umanitarju, mhux l-inqas għall-Greċja. Il-Ġimgħa filgħodu, il-Kapijiet ta' Stat jew ta' Gvern ser jerġgħu jiltaqgħu fl-10.00 għal laqgħa waqt il-kolazzjon mal-Prim Ministru Davutoğlu bil-ħsieb li tiġi adottata d-Dikjarazzjoni UE-Turkija. Dik il-laqgħa għandha tikkonkludi l-proċedimenti tagħna. Nistenna bil-ħerqa li narakom fi Brussell għada. Ara l-paġna tal-laqgħa